ทองปิดร่วง 14.2 ดอลล์
สัญญาทองคำตลาดนิวยอร์กปิดร่วงลง14.2 ดอลล์ที่ 1,377.8 ดอลลาร์/ออนซ์ หลังเศรษฐกิจสหรัฐสดใสหนุนคาดเฟดลดซื้อบอนด์
29 ต.ค. 2565

สัญญาทองคำตลาดนิวยอร์กปิดร่วงลง14.2 ดอลล์ที่ 1,377.8 ดอลลาร์/ออนซ์ หลังเศรษฐกิจสหรัฐสดใสหนุนคาดเฟดลดซื้อบอนด์
สัญญาทองคำตลาด COMEX (Commodity Exchange) ส่งมอบเดือนส.ค.ร่วงลง 14.2 ดอลลาร์ หรือ 1.02% ปิดที่ 1,377.8 ดอลลาร์/ออนซ์
ขณะที่สัญญาโลหะเงินส่งมอบเดือนก.ค.ลดลง 21.3 เซนต์ ปิดที่ 21.583 ดอลลาร์/ออนซ์ ส่วนสัญญาโลหะทองแดงส่งมอบเดือนก.ค.ลดลง 4.05 เซนต์ ปิดที่ 3.185 ดอลลาร์/ปอนด์
สัญญาพลาตินัมส่งมอบเดือนก.ค.ปิดที่ 1447.10 ดอลลาร์/ออนซ์ ร่วงลง 35.20 ดอลลาร์ และสัญญาพัลลาเดียมส่งมอบเดือนก.ย.ปิดที่ 731.05 ดอลลาร์/ออนซ์ ร่วงลง 26.00 ดอลลาร์
ข้อมูลเศรษฐกิจที่แข็งแกร่งเกินคาดของสหรัฐได้กระตุ้นให้นักลงทุนเทขายสินทรัพย์ที่ปลอดภัยอย่างทองคำ และหันไปซื้อสินทรัพย์เสี่ยง รวมถึงหุ้น โดยเมื่อช่วงค่ำวานนี้ตามเวลาไทย กระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานครั้งแรกในรอบสัปดาห์ที่สิ้นสุดวันที่ 8 มิ.ย. ลดลง 12,000 ราย สู่ระดับ 334,000 ราย ซึ่งเป็นการปรับตัวลงมากกว่าที่นักวิเคราะห์คาดว่าจะลดลงมาอยู่ที่ระดับ 345,000 ราย จากสัปดาห์ก่อนหน้าที่ระดับ 346,000 ราย สะท้อนให้เห็นถึงการฟื้นตัวของตลาดแรงงานสหรัฐ
ขณะที่กระทรวงพาณิชย์สหรัฐรายงานว่า ยอดค้าปลีกเดือนพ.ค.ปรับตัวขึ้น 0.6% มากกว่าที่นักวิเคราะห์คาดว่าจะเพิ่มขึ้นเพียง 0.4% เนื่องจากภาคครัวเรือนเพิ่มการใช้จ่ายในการซื้อยานยนต์และสินค้าประเภทอื่นๆ ซึ่งแสดงให้เห็นว่าเศรษฐกิจสหรัฐเริ่มฟื้นตัวขึ้น